Diari Oficial de la Generalitat Valenciana


Sumari del DOGV 8055, del 05-06-2017 (2017/4562)

RESOLUCIÓ de 23 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, la Universitat de València, la Universitat d'Alacant i la Universitat Jaume I de Castelló per a la creació de la Càtedra Interuniversitària de Memòria Democràtica de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8055

Data del DOGV
:   05-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4562


Data del document
:   23-05-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, la Universitat de València, la Universitat d'Alacant i la Universitat Jaume I de Castelló per a la creació de la Càtedra Interuniversitària de Memòria Democràtica de la Comunitat Valenciana. [2017/4562]  
La Generalitat, a través de la Conselleria de Justícia, Administració Pública, Reformes Democràtiques i Llibertats Públiques, la Universitat de València, la Universitat d'Alacant i la Universitat Jaume I de Castelló han subscrit, el dia 2 de maig de 2017, el conveni marc per a la creació de la Càtedra Interuniversitària de Memòria Democràtica de la Comunitat Valenciana, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 23 de maig de 2017 i número 670/2017, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 23 de maig de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, la Universitat de València, la Universitat d'Alacant i la Universitat Jaume I de Castelló, per a la creació de la Càtedra Interuniversitària de Memòria Democràtica de la Comunitat Valenciana  
  
València, 2 de maig de 2017  
  
Reunits  
D'una part, Gabriela Bravo Sanestanislao, consellera de Justícia, Administració Pública, Reformes Democràtiques i Llibertats Públiques, nomenada per Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, en nom d'aquest i expressament facultada per a l'acte per Acord del Consell de data 21 d'abril de 2017.  
D'una altra, Esteban Morcillo Sánchez, rector de la Universitat de València, en nom i representació d'aquesta, en exercici de les competències que a l'efecte li reconeix la Llei orgànica 6/2001, de 21 de desembre, d'universitats, els estatuts d'aquesta universitat, aprovats per Decret 128/2004, de 30 de juliol, del Consell de la Generalitat, i el Decret 45/2014, de 28 de març, relatiu al seu nomenament.  
Manuel J. Palomar Sanz, rector de la Universitat d'Alacant, en nom i representació d'aquesta, en exercici de les competències que a l'efecte li reconeix la Llei orgànica 6/2001, de 21 de desembre, d'universitats, els estatuts d'aquesta universitat, aprovats per Decret 25/2012, de 3 de febrer, del Consell, i el Decret 57/2016, de 13 de maig, del Consell, relatiu al seu nomenament.  
I Vicent Climent Jordà, rector de la Universitat Jaume I de Castelló, en nom i representació d'aquesta, en exercici de les competències que a l'efecte li reconeix la Llei orgànica 6/2001, de 21 de desembre, d'universitats, els estatuts d'aquesta universitat, aprovats per Decret 116/2010, de 27 d'agost del Consell de la Generalitat, i el Decret 93/2014, de 13 de juny, del Consell, relatiu al seu nomenament.  
  
Les parts, en la representació que respectivament ostenten, es reconeixen conjuntament competència i capacitat per a subscriure aquest conveni i, a l'efecte,  
  
Exposen  
1. Que totes les entitats tenen objectius i interessos comuns en la formació, investigació, difusió i divulgació de la memòria democràtica de la Comunitat Valenciana, entesa com la salvaguarda, el coneixement i la difusió de la història de la lluita dels valencians i valencianes pels seus drets i llibertats, democràtiques en el període que comprèn des de la proclamació de la Segona República Espanyola, el 14 d'abril de 1931, fins a l'entrada en vigor de l'Estatut d'Autonomia de la Comunitat Valenciana, el 10 de juliol de 1982.  
2. Que la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, manifesta l'interès a reclamar i col·laborar en activitats formatives, d'investigació aplicada i de transferència del coneixement a la societat de la Comunitat Valenciana.  
3. Que la Universitat de València, la Universitat d'Alacant i la Universitat Jaume I de Castelló, estan interessades a col·laborar amb la Conselleria de Justícia, Administració Pública, Reformes Democràtiques i Llibertats Públiques, en el desenvolupament d'aquest tipus d'iniciatives, realitzant activitats formatives, culturals, d'investigació i d'extensió universitària orientades al coneixement i difusió permanent de la memòria democràtica.  
4. La creació de la Càtedra Interuniversitària de Memòria Democràtica de la Comunitat Valenciana té com a finalitat convertir-se en el nucli central des del qual s'analitzen, investiguen i difonguen les temàtiques relacionades amb la memòria democràtica valenciana. A partir del treball de les entitats firmants, es podran generar sinergies que permeten avançar en el coneixement i la difusió dels esdeveniments històrics, socials, culturals i legals que van tindre lloc en el període que comprèn des de la proclamació de la Segona República Espanyola, el 14 d'abril de 1931, fins a l'entrada en vigor de l'Estatut d'Autonomia de la Comunitat Valenciana, el 10 de juliol de 1982, així com les seues repercussions actuals (incloent reconeixement i indemnització de les víctimes i la justícia restaurativa).  
5. La Càtedra Interuniversitària de Memòria Democràtica de la Comunitat Valenciana realitzarà una labor multidisciplinària centrada en la potenciació de congressos, seminaris, jornades, conferències, publicacions, tallers didàctics, assistència científica i metodològica. Possibilitant una major participació social i un estudi rigorós de les decisions a prendre per la Conselleria de Justícia, Administració Pública, Reformes Democràtiques i Llibertats Públiques.  
6. La finalitat, per tant, és aconseguir que la Càtedra Interuniversitària de Memòria Democràtica de la Comunitat Valenciana siga un encast decisiu i funcional entre l'activitat educativa i investigadora de les universitats amb la gestió, planificació i execució de les actuacions que, en matèria de memòria històrica i democràtica, du a terme la Conselleria de Justícia, Administració Pública, Reformes Democràtiques i Llibertats Públiques.  
7. Tenint en compte allò adés exposat, la Conselleria de Justícia, Administració Pública, Reformes Democràtiques i Llibertats Públiques i la Universitat de València, la Universitat d'Alacant i la Universitat Jaume I de Castelló, estimen oportú formalitzar el present conveni, d'acord amb les següents,  
  
Clàusules  
  
Primera. Objecte del conveni  
En compliment als objectius anteriors, és objecte del present conveni:  
La creació per la Universitat de València, la Universitat d'Alacant i la Universitat Jaume I de Castelló, de la Càtedra Interuniversitària de Memòria Democràtica de la Comunitat Valenciana (d'ara endavant Càtedra), com una plataforma acadèmica multidisciplinària que pretén la reflexió entorn de temes relacionats amb la memòria democràtica, així com la divulgació i la transferència del coneixement vinculat a la dita matèria.  
I, la determinació del marc de col·laboració entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques (d'ara endavant Conselleria) i la Universitat de València (d'ara endavant UV), la Universitat d'Alacant (d'ara endavant UA) i la Universitat Jaume I de Castelló (d'ara endavant UJI), en el foment del coneixement i difusió d'aquelles qüestions que, des de les diverses branques del coneixement, permeten conèixer i comprendre millor allò que s'ha succeït durant la Guerra Civil, la dictadura franquista, la transició, fins a l'aprovació de l'Estatut d'Autonomia de la Comunitat Valenciana, així com les repercussions socials, culturals, polítiques, històriques i legals d'aquests esdeveniments.  
  
Segona. Activitats de la Càtedra  
S'hi contemplen activitats formatives, culturals, d'investigació, d'extensió universitària i de caràcter didàctic i divulgatiu orientades cap al coneixement i difusió permanent de la memòria democràtica.  
  
Entre altres, es preveuen les activitats següents:  
a) Activitats de formació:  
- Impartir cursos monogràfics, cursos d'estiu, seminaris, tallers i conferències d'extensió universitària en matèria de memòria històrica.  
  
- Realitzar intercanvi d'investigacions i experiències amb les universitats i grups memorialistes de la Comunitat Valenciana i d'Espanya.  
  
- Realitzar intercanvi d'investigacions i experiències amb altres països que hagen patit processos històrics semblants, així com amb les institucions i organitzacions nacionals i internacionals de defensa dels drets humans i la justícia universal.  
- Concedir beques i ajudes de formació.  
  
b) Activitats d'investigació:  
- Realitzar projectes d'investigació d'història i memòria de la Segona República, Guerra Civil, franquisme i Transició Democràtica en els municipis de la Comunitat Valenciana, pels grups d'investigació de les tres universitats implicades.  
- Elaborar projectes d'investigació sobre la vulneració de drets, la legislació i el reconeixement i reparació de les víctimes, així com de la justícia transicional.  
- Emprendre projectes d'investigació en altres camps de les Ciències Socials, Experimentals i Humanístiques sobre la influència de la Guerra Civil i la repressió franquista en la societat valenciana i les seues repercussions actuals.  
- Promocionar trobades nacionals i internacionals dels experts, dels investigadors i dels grups memorialistes.  
- Elaborar projectes d'investigació sobre el patrimoni documental de la Segona República, Guerra Civil, franquisme i Transició Democràtica en els municipis de la Comunitat Valenciana.  
- Elaborar projectes d'investigació sobre fonts orals i material gràfic dels municipis de la Comunitat Valenciana com a testimonis de vida dels períodes històrics que comprenen des de la Segona República a la Transició Democràtica.  
- Elaborar projectes d'investigació sobre el patrimoni material de la Guerra Civil (búnquers, refugis, trinxeres, indumentària bèl·lica, armament) de la Comunitat Valenciana.  
- Confeccionar itineraris didàctics i turístics de la Segona República, Guerra Civil, franquisme i Transició Democràtica a la Comunitat Valenciana.  
- Promoure i dirigir tesis doctorals.  
- Concedir beques i ajudes a projectes d'investigació.  
  
c) Activitats de coordinació, difusió i divulgació:  
- Elaborar publicacions. Cada universitat crearà una col·lecció relacionada amb temàtiques de la memòria democràtica a la Comunitat Valenciana.  
- Crear i mantindre eines de difusió en internet.  
- Organitzar congressos, jornades i trobades d'investigadors i grups memorialistes sobre memòria històrica.  
- Coordinar amb els ajuntaments jornades de memòria; exposicions; cicles de conferències, publicacions, posada a punt d'arxius, muntatge de museus i centres d'interpretació.  
- Organitzar en els municipis exposicions itinerants que tinguen en compte aniversaris i dates destacades que recuperen i donen a conèixer el que va ocórrer durant la Segona República, Guerra Civil, franquisme i Transició Democràtica en els pobles de la Comunitat Valenciana.  
  
- Organitzar tallers i experiències didàctiques en municipis, escoles i instituts perquè les generacions futures, partint del coneixement de la història del seu poble, adquirisquen valors democràtics que fomenten la no-repetició d'aquest tipus de fets violents.  
- Contactar amb les víctimes de la Guerra Civil i del franquisme, o amb els seus familiars, per a homenatjar-los i impulsar publicacions sobre les seues històries de vida.  
- Enriquir els fons de l'arxiu de la democràcia de la UA, del projecte de la UA «Torna'm la veu» i la base de dades de la mateixa universitat sobre les víctimes de la repressió «La memòria recuperada», amb el resultat de les investigacions desenvolupades i els contactes amb les víctimes de la Guerra Civil i del franquisme, o amb els seus familiars.  
  
- Consolidar el Centre de Documentació de Recuperació de la Memòria Històrica Local de la UJI, al sumar a les fonts orals, gràfiques i documentals que posseeix el Centre un nou projecte titulat «Tots els noms», amb una base de dades de les víctimes de la Guerra Civil i la repressió franquista.  
- Fomentar la creació en la UV d'un centre de documentació semblant als existents en la UA i en la UJI.  
- Promoure la unificació dels fons documentals de les diferents universitats en una base de dades úniques d'àmbit autonòmic.  
- Difondre els itineraris didàctics elaborats o fomentats pels investigadors de la Càtedra.  
- Fomentar la projecció i el debat de documentals i pel·lícules sobre la història i memòria de la Comunitat Valenciana en distints fòrums.  
  
  
Tercera. Direcció de la Càtedra  
La direcció de la Càtedra s'estableix amb caràcter anual per rotació alfabètica, corresponent-li, en primer lloc, a la UA, en segon lloc, a la UJI, i finalment, a la UV.  
El procediment per a nomenar la persona que dirigirà la Càtedra serà el següent: escoltada la proposta de la comissió mixta prevista en aquest conveni, el rector de la universitat que corresponga segons l'ordre previst en el paràgraf anterior realitzarà, si és el cas, el nomenament, que haurà de recaure necessàriament en un professor o professora de la universitat corresponent.  
Les seues funcions seran aquelles que determine l'esmentada comissió, de conformitat amb la normativa que corresponga a cada universitat.  
  
Quarta. Equips de treball  
Integraran la Càtedra aquells equips de treball, grups investigadors, professors o investigadors de les diferents àrees de coneixement de les universitats firmants del conveni que sol·liciten formar part d'aquesta segons els procediments interns que s'establisquen i les línies d'investigació dels quals estiguen relacionades amb el tractament interdisciplinari de la memòria històrica i democràtica del poble valencià.  
  
  
Cinquena. Lloc de realització de les activitats de la Càtedra  
Les activitats objecte del conveni referent a la Càtedra, es realitzaran en la seu de les instal·lacions pròpies de la universitat corresponent, segons el que estableix la clàusula anterior, o en qualsevol altre espai determinat de comú acord amb la Conselleria.  
  
Sisena. Convenis, acords i instruments singulars  
Per a la realització d'activitats específiques que constituïsquen el desenvolupament d'aquest conveni i s'hi emparen, les parts subscriuran els oportuns convenis singulars.  
La Conselleria finançarà les activitats esmentades amb una aportació anual prevista en els pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
  
Setena. Obligacions econòmiques  
L'aplicació i execució d'aquest conveni, incloent-se a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Huitena. Transparència  
Les universitats firmants en compliment del que disposa la Llei 2/2015, de la Generalitat, de transparència, bon govern i participació ciutadana de la Comunitat Valenciana, procediran a publicar en els seus respectius portals de transparència la informació següent:  
a) El present conveni, així com el seu text íntegre.  
b) La subvenció i/o ajuda vinculada a aquest conveni, en el cas d'haver-les, amb indicació del seu import, objectiu o finalitat, i les persones o entitats beneficiàries.  
  
Novena. Protecció de dades personals  
Les parts manifesten que coneixen, complixen i se sotmeten de forma expressa a la legislació espanyola en matèria de protecció de dades de caràcter personal (Llei orgànica 15/1999, de 13 de desembre, de protecció de dades de caràcter personal i Reial decret 1720/2007, de 21 de desembre, pel qual s'aprova el reglament de la llei esmentada, o aquelles que es troben en vigor), i es comprometen a donar un ús correcte a les dades de tal naturalesa que s'obtinguen en el marc del present conveni.  
Les parts s'obliguen a demanar tots els consentiments, relatius al seu ús, que pogueren resultar necessaris.  
Les parts consenten que les dades personals del present conveni es puguen incorporar a fitxers de titularitat de cada una de les parts amb l'única finalitat de fer-ne la gestió adequada.  
  
L'exercici dels drets d'accés, rectificació, cancel·lació i oposició es podrà dur a terme en els termes establits legalment, per mitjà de comunicació a la respectiva entitat en el seu domicili social.  
  
Deu. Òrgan mixt de seguiment i control  
Per a la coordinació de la col·laboració establida en el present conveni es constituirà una comissió mixta integrada per un màxim de dos representants de cada una de les universitats firmants, i dos representants de la Conselleria.  
La comissió es constituirà en el termini de quinze dies a partir de l'entrada en vigor del present conveni i es reunirà sempre que siga sol·licitat per alguna de les parts firmants.  
La comissió vetlarà pel bon compliment del present conveni, i per a això podrà aprovar les directrius que el despleguen i resoldre els conflictes que puguen sorgir entre les parts, i concretament sobre la determinació de la propietat intel·lectual de les distintes activitats de la Càtedra.  
Una còpia de les actes, acords o informes que, si és el cas, emeta la comissió, en el desplegament i execució de les funcions que tinguera assignades, serà remesa a la Direcció General de Reformes Democràtiques de la Conselleria.  
  
Onze. Data d'inici de l'eficàcia i termini de vigència  
El present conveni entrarà en vigor en el moment de la seua firma i la seua vigència serà de tres anys a comptar de la data de subscripció del primer conveni singular amb la UA, per al finançament de les activitats de la Càtedra. Es podrà prorrogar per igual període per acord unànime de les parts, que es produirà, d'acord amb el que preveuen els articles 49.h i 51.2.a de la Llei 40/2015, d'1 d'octubre, de règim jurídic del sector públic, en qualsevol moment abans de la finalització del termini de vigència previst.  
  
Dotze. Modificació i denúncia del conveni  
Les parts podran modificar o denunciar de mutu acord el present conveni en qualsevol moment. Qualsevol de les parts podrà, al seu torn, denunciar el present conveni comunicant-ho per escrit a l'altra part amb almenys dos mesos d'antelació a la data en què haja de donar-lo per acabat. En ambdós casos hauran de finalitzar-se les tasques pendents.  
  
  
Tretze. Legislació aplicable  
Aquest conveni té naturalesa administrativa. Es regularà pel que s'hi estableix, i queda exclòs de l'àmbit d'aplicació del text refós de la Llei de contractes del sector públic, aprovat pel Reial decret legislatiu 3/2011, de 14 de novembre, d'acord amb allò que s'ha disposat en l'article 4.1.d.  
Sense perjudici de l'anterior, per a la interpretació de dubtes i controvèrsies que sorgisquen de la interpretació d'aquest conveni caldrà ajustar-se al que en disposen les clàusules i, subsidiàriament, s'acudirà als principis establits en la Llei 39/2015, d'1 d'octubre, del procediment administratiu comú de les administracions públiques, i en la Llei 40/2015, d'1 d'octubre, del règim jurídic del sector públic, així com en l'esmentat text refós de la Llei de contractes del sector públic, a les restants normes administratives que li siguen d'aplicació i als principis generals del dret.  
Les qüestions litigioses que pogueren sorgir entre les parts com a conseqüència de l'execució del conveni, hauran de resoldre's per mutu acord d'aquelles en el si de la comissió mixta. Si no poguera aconseguir-se l'acord esmentat, seran de coneixement i competència de l'ordre jurisdiccional contenciós administratiu.  
  
Catorze. Causes de resolució  
Aquest conveni quedarà extingit per:  
a) Mutu acord de les parts.  
b) Final del termini del conveni o de les pròrrogues si és el cas, sense que es desenvolupen projectes entre ambdues parts.  
c) Denúncia per alguna de les parts, que haurà d'efectuar-se de forma expressa i fefaent amb una antelació mínima de dos mesos.  
d) Impossibilitat sobrevinguda de complir l'objecte del conveni.  
e) Incompliment greu acreditat per una de les parts de les obligacions establides en el present conveni.  
  
En tals supòsits, les parts estaran obligades a comunicar-se recíprocament, per escrit, l'acreditació de la concurrència de la causa invocada per a donar per extingida la relació convencional, i serà efectiva la resolució transcorregut un mes des de la data de la comunicació esmentada.  
  
Els treballs en curs d'execució no podran ser afectats per aquesta determinació, sempre que es compte amb els recursos necessaris per a finalitzar les tasques d'execució.  
  
I, en prova de conformitat de tot el que s'ha dit adés, signen el present conveni, en quatre exemplars originals, igualment vàlids, al lloc i en la data indicats en l'encapçalament.  
  
Per la Conselleria de Justícia, Administració Pública, Reformes Democràtiques i Llibertats Públiques, la consellera: Gabriela Bravo Sanestanislao.  
Per la Universitat de València, el rector: Esteban Morcillo Sánchez.  
Per la Universitat d'Alacant, el rector: Manuel J. Palomar Sanz.  
Per la Universitat de Jaume I de Castelló, el rector: Vicent Climent Jordà.